Author: Dugová
Company: GPSR

Predkladacia správa

	Návrh na zmenu termínu plnenia úlohy z uznesenia vlády Slovenskej republiky č. 416 bod C.4. z 28. mája 2003 predkladá na rokovanie vlády Slovenskej republiky generálny prokurátor Slovenskej republiky Milan Hanzel ako iniciatívny materiál.

	Uznesením vlády Slovenskej republiky č. 416 z 28. mája 2003 bolo uložené členom vlády Slovenskej republiky a predsedom ostatných ústredných orgánov štátnej správy Slovenskej republiky a odporučené predsedom a vedúcim niektorých štátnych orgánov predložiť na rokovanie vlády návrhy noviel právnych predpisov, ktoré je potrebné novelizovať na účely zosúladenia ustanovení týchto zákonov s ústavným zákonom o ochrane verejného záujmu pri výkone funkcií verejných funkcionárov tam, kde je to potrebné z hľadiska aplikácie tohto ústavného zákona.

	Na dosiahnutie tohto cieľa vláda Slovenskej republiky v citovanom uznesení v bode C.4. odporučila generálnemu prokurátorovi Slovenskej republiky predložiť na rokovanie vlády návrh novely zákona č. 154/2001 Z. z. o prokurátoroch a právnych čakateľoch prokuratúry s účinnosťou od 1. októbra 2003 na účel zosúladenia ustanovení citovaného zákona s týmto ústavným zákonom tam, kde je to potrebné z hľadiska aplikácie tohto ústavného zákona v termíne do 1. augusta 2003.

	Vláda Slovenskej republiky na svojom zasadaní dňa 16. júla 2003 uznesením č. 664 schválila návrh na zmenu termínu plnenia úloh z uznesenia vlády Slovenskej republiky č. 416 z 28. mája 2003.

	Toto uznesenie sa však nedotklo zmeny termínu plnenia úlohy vyplývajúcej z bodu C.4. uznesenia vlády Slovenskej republiky č. 416 z 28. mája 2003.

	Keďže splnenie tejto úlohy je závislé od toho, v akej podobe bude návrh ústavného zákona o ochrane verejného záujmu pri výkone funkcií verejných funkcionárov schválený Národnou radou Slovenskej republiky, pričom sa predpokladá, že návrh ústavného zákona bude prerokovaný najskôr na septembrovej schôdzi Národnej rady Slovenskej republiky, je potrebné túto úlohu termínovo zosúladiť s uznesením vlády Slovenskej republiky č. 664 zo 16. júla 2003.

	Návrh na zmenu termínu plnenia úlohy z uznesenia vlády Slovenskej republiky č. 416 bod C.4. bol zaslaný do pripomienkového konania podpredsedom vlády, ministerstvám a ostatným ústredným orgánom štátnej správy. Pripomienky formálneho charakteru uplatnil Úrad vlády Slovenskej republiky, ktoré boli akceptované.

	Materiál sa predkladá bez rozporov.